CELEX: 
Language: el
Date: 2018-06-13 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον καθορισμό του εσωτερικού κανονισμού του/των τμήματος/-ων προσφυγών του Οργανισμού Σιδηροδρόμων της Ευρωπαϊκής Ένωσης

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.6.2018
            
            
               για τον καθορισμό του εσωτερικού κανονισμού του/των τμήματος/-ων προσφυγών του Οργανισμού Σιδηροδρόμων της Ευρωπαϊκής Ένωσης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004
                  1
               , και ιδίως το άρθρο 55 παράγραφος 5,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/796 εξουσιοδοτεί το διοικητικό συμβούλιο του Οργανισμού Σιδηροδρόμων της Ευρωπαϊκής Ένωσης («ο Οργανισμός») να συστήσει ένα ή περισσότερα τμήματα προσφυγών τα οποία θα είναι αρμόδια για τις διαδικασίες προσφυγών και διαιτησίας που αναφέρονται στα άρθρα 58 και 61 του εν λόγω κανονισμού.
            
            
               (2)Επειδή ο κανονισμός (ΕΕ) 2016/796 ορίζει μόνο τις βασικές αρχές επεξεργασίας των προσφυγών, πρέπει να καθορισθούν ο εσωτερικός κανονισμός του τμήματος προσφυγών, καθώς και οι κανόνες ψηφοφορίας, οι διαδικασίες για την άσκηση προσφυγής και οι όροι επιστροφής των εξόδων των μελών του. Κατόπιν πρότασης του Οργανισμού και μετά από διαβούλευση με το διοικητικό συμβούλιο του Οργανισμού, η Επιτροπή θα πρέπει να καθορίσει τον εσωτερικό κανονισμό του τμήματος προσφυγών.
            
            
               (3)Πρέπει να συσταθεί τουλάχιστον ένα τμήμα προσφυγών από το Διοικητικό Συμβούλιο του Οργανισμού ως μόνιμο όργανο, για να εξασφαλιστεί συνέπεια και συνοχή στη λήψη αποφάσεων και να μειωθεί ο διοικητικός φόρτος εργασίας και η χρονοβόρα διαδικασία διορισμού των μελών κάθε φορά που υποβάλλεται αίτημα προσφυγής ή διαιτησίας, και να αξιοποιηθεί η ατομική και η συλλογική εμπειρογνωσία των μελών του. 
            
            
               (4)Το διοικητικό συμβούλιο του Οργανισμού μπορεί να συστήσει το/τα τμήμα/-τα προσφυγών με τρία ή πέντε μέλη και αντίστοιχο αριθμό αναπληρωτών, σύμφωνα με το άρθρο 55 παράγραφος 4 του κανονισμού (ΕΕ) 2016/796.
            
            
               (5)Για να διασφαλισθεί η ομαλή και αποτελεσματική λειτουργία του τμήματος προσφυγών, ένα από τα μέλη θα πρέπει να ορίζεται ως πρόεδρος του τμήματος προσφυγών. Είναι ουσιώδες ο πρόεδρος να εξασφαλίζει την ποιότητα και τη συνοχή των αποφάσεων του τμήματος προσφυγών.
            
            
               (6)Το τμήμα προσφυγών θα πρέπει επίσης να επικουρείται στην εκτέλεση των καθηκόντων του από έναν γραμματέα και έναν εισηγητή. Ο διορισμός τους, οι ρόλοι και τα καθήκοντά τους θα πρέπει να είναι σαφώς προσδιορισμένα. Θα πρέπει να ορίζεται εισηγητής για κάθε διαδικασία και οι υπηρεσίες του γραμματέα θα πρέπει να παρέχονται σε όλα τα τμήματα προσφυγών. 
            
            
               (7)Θα πρέπει να εξετασθεί η δυνατότητα έκδοσης ειδικών διοικητικών οδηγιών από το τμήμα προσφυγών για τη συμπλήρωση του παρόντος εσωτερικού κανονισμού με πρακτικές ρυθμίσεις. 
            
            
               (8)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του άρθρου 81 παράγραφος 1 του κανονισμού (ΕΕ) 2016/796,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               ΚΕΦΑΛΑΙΟ I
            
            
               Σύσταση και οργάνωση
            
         
         
            
               Άρθρο 1 — Σύσταση
            
            
               1.Οι κανόνες που καθορίζονται στον παρόντα κανονισμό για το τμήμα προσφυγών εφαρμόζονται σε κάθε τμήμα προσφυγών που συστήνεται με απόφαση του διοικητικού συμβουλίου του Οργανισμού.  Όλα τα εν λόγω τμήματα αναφέρονται από κοινού εφεξής ως «το τμήμα προσφυγών».
            
            
               2.Για να διασφαλιστεί η παρουσίαση πορισμάτων εντός των ταχθεισών προθεσμιών, η ποιότητα και η συνοχή της νομολογίας, ένα τμήμα προσφυγών που συστήνεται σύμφωνα με το άρθρο 55 του κανονισμού (ΕΕ) 2016/796 είναι μόνιμο.
            
            
               Άρθρο 2 — Μέλη
            
            
               1.Ο πρόεδρος, τα άλλα μέλη και οι αναπληρωτές τους που απαρτίζουν το τμήμα προσφυγών αναφέρονται εφεξής ως τα «μέλη» του, εκτός εάν ορίζεται διαφορετικά. 
            
            
               2.Η διάρκεια της θητείας όλων των μελών αρχίζει και λήγει τις ημερομηνίες που καθορίζονται στην απόφαση διορισμού τους. Η ημερομηνία μπορεί να καθορίζεται ανάλογα με τη λειτουργία ή τη λήξη διαδικασίας. Σύμφωνα με το άρθρο 56 παράγραφος 1 του κανονισμού (ΕΕ) 2016/796, η θητεία ενός μέλους του τμήματος προσφυγών δεν υπερβαίνει τα 4 έτη και μπορεί να ανανεωθεί μία φορά.
            
            
               3.Σε κάθε τμήμα προσφυγών που έχει συσταθεί εξασφαλίζεται τεχνική, νομική και διαδικαστική εμπειρογνωσία και/ή πείρα.
            
            
               Άρθρο 3 — Αντικατάσταση
            
            
               1.Οποιοδήποτε μέλος του τμήματος προσφυγών που κωλύεται να εκτελέσει τα καθήκοντά του ή διατρέχει κίνδυνο συναφούς κωλύματος, ενημερώνει τον πρόεδρο, χωρίς αδικαιολόγητη καθυστέρηση. 
            
            
               2.Σε περίπτωση που ο πρόεδρος κωλύεται, το τμήμα προσφυγών αποφασίζει ποιο από τα υπόλοιπα μέλη του ενεργεί ως πρόεδρος. 
            
            
               3.Ο πρόεδρος διορίζει ως μέλος έναν από τους αναπληρωτές. 
            
            
               4.Οι διορισμοί για την αντικατάσταση που αναφέρονται στις παραγράφους 2 και 3 διαρκούν επί όσο διάστημα το μέλος ή ο πρόεδρος που αντικαθίσταται εξακολουθεί να κωλύεται και τουλάχιστον μέχρι το τέλος κάθε εκκρεμούσας διαδικασίας προσφυγής ή διαιτησίας.
            
            
               5.Εάν το κώλυμα αποβεί μόνιμο ή διαρκέσει περισσότερο από 12 μήνες, το διοικητικό συμβούλιο του Οργανισμού διορίζει νέο μέλος ή πρόεδρο, καθώς και έναν αναπληρωτή, αναλόγως.
            
            
               Άρθρο 4 — Ρόλος του προέδρου
            
            
               1.Ο πρόεδρος του τμήματος προσφυγών προεδρεύει των διαδικασιών προσφυγής και διαιτησίας. 
            
            
               2.Ο πρόεδρος εξασφαλίζει την ποιότητα και τη συνοχή των αποφάσεων του τμήματος προσφυγών. 
            
            
               3.Ο πρόεδρος ορίζει ένα από τα μέλη του τμήματος προσφυγών ως εισηγητή για κάθε διαδικασία.
            
            
               4.Ο πρόεδρος μαζί με τον γραμματέα μεριμνά για την ορθή εφαρμογή του εσωτερικού κανονισμού που καθορίζεται στον παρόντα κανονισμό.
            
            
               5.Σε περίπτωση που το διοικητικό συμβούλιο του Οργανισμού συστήσει περισσότερα από ένα τμήματα προσφυγών, οι πρόεδροι των τμημάτων καθορίζουν συλλογικά μεθοδολογία κατανομής των διαδικασιών και ενημερώνουν σχετικά τον γραμματέα. 
            
            
               Άρθρο 5 — Ρόλος του εισηγητή
            
         
         
            
               1.Ο εισηγητής πραγματοποιεί προκαταρκτική εξέταση της προσφυγής και εκθέτει τα αποτελέσματα της εν λόγω εξέτασης στα άλλα μέλη του τμήματος προσφυγών.
            
            
               2.Ο εισηγητής συντάσσει σχέδιο των πορισμάτων του τμήματος προσφυγών.
            
            
               Άρθρο 6 — Έδρα του τμήματος προσφυγών
            
            
               Έδρα του τμήματος προσφυγών είναι η έδρα του Οργανισμού.
            
            
               Άρθρο 7 — Γραμματέας
            
            
               1.Το τμήμα προσφυγών επικουρείται στην εκτέλεση των καθηκόντων του από έναν γραμματέα.
            
            
               2.Ο γραμματέας 
            
            
               α)καταχωρίζει κάθε διαδικασία με αριθμό πρωτοκόλλου και ενημερώνει σχετικά το τμήμα προσφυγών και όλους τους διαδίκους· 
            
            
               β)είναι υπεύθυνος για την παραλαβή, τη διαβίβαση και την ασφαλή αποθήκευση όλων των εγγράφων που αφορούν διαδικασίες προσφυγής και διαιτησίας, για την επικοινωνία με τους διαδίκους και για κάθε άλλο διοικητικό καθήκον σχετικό με τη διαδικασία·
            
            
               γ)ενημερώνει χωρίς αδικαιολόγητη καθυστέρηση τους διαδίκους για τη σύνθεση του τμήματος που θα εκδικάσει την υπόθεση, καθώς και για τυχόν αλλαγές της εν λόγω σύνθεσης·
            
            
               δ)ενημερώνει τους διαδίκους σχετικά με το δικαίωμά τους να εγείρουν αντίρρηση σύμφωνα με το άρθρο 57 παράγραφος 3 του κανονισμού (ΕΕ) 2016/796 για μέλος που συμμετέχει στη διαδικασία προσφυγής·
            
            
               ε)διασφαλίζει τη δημοσίευση της ανακοίνωσης της προσφυγής στον δικτυακό τόπο του Οργανισμού, στην οποία αναγράφονται τουλάχιστον η ημερομηνία καταχώρισης, τα ονόματα και τα στοιχεία επικοινωνίας των διαδίκων, η γλώσσα της διαδικασίας και η προσβαλλόμενη απόφαση·
            
            
               στ)ελέγχει αν όλες οι προθεσμίες και άλλοι τυπικοί όροι άσκησης της προσφυγής έχουν τηρηθεί και ενημερώνει σχετικά το τμήμα προσφυγών·
            
            
               ζ)τηρεί τα πρακτικά των ακροάσεων, της εξέτασης μαρτύρων ή πραγματογνωμόνων και των συσκέψεων του τμήματος προσφυγών·
            
            
               η)τηρεί αρχείο με όλες τις αποφάσεις σχετικά με διαδικασίες προσφυγής και διαιτησίας που έχει εκδώσει το τμήμα προσφυγών·
            
            
               θ)εισάγει τα αιτήματα και τα πορίσματα του τμήματος προσφυγών στο σύστημα πληροφοριών και επικοινωνιών που αναφέρεται στο άρθρο 12 του κανονισμού (ΕΕ) 2016/796 (εφεξής «υπηρεσία μίας στάσης»).
            
            
               Άρθρο 8 — Διορισμός και αρμοδιότητες του γραμματέα
            
            
               1.Το τμήμα προσφυγών διορίζει ως γραμματέα ένα από τα μέλη του προσωπικού του Οργανισμού κατόπιν πρότασης του Οργανισμού. Σε περίπτωση που υπάρχουν περισσότερα του ενός τμήματα προσφυγών, ο γραμματέας διορίζεται με συναίνεση.
            
            
               2.Ο γραμματέας δεν μπορεί να συμμετέχει σε κανένα καθήκον ή διαδικασία του Οργανισμού που αφορά αποφάσεις κατά των οποίων μπορεί να ασκηθεί προσφυγή σύμφωνα με το άρθρο 60 του κανονισμού (ΕΕ) 2016/796.
            
            
               3.Ο γραμματέας ασκεί τα καθήκοντά του υπό την επίβλεψη και τις οδηγίες του προέδρου του τμήματος προσφυγών.
            
         
         
            
               4.Ο γραμματέας μπορεί να επικουρείται από προσωπικό στο οποίο εφαρμόζεται επίσης το παρόν άρθρο. 
            
            
               ΚΕΦΑΛΑΙΟ II
            
            
               Προσφυγή
            
            
               Άρθρο 9 — Κατάθεση και κοινοποίηση προσφυγής
            
            
               1.Η προσφυγή κατατίθεται στο τμήμα προσφυγών μέσω του γραμματέως στην ηλεκτρονική μορφή που προβλέπεται για προσφυγές εντός δύο μηνών από τις ημερομηνίες που προβλέπονται στο άρθρο 59 παράγραφος 2 του κανονισμού (ΕΕ) 2016/796. 
            
            
               2.Η προσφυγή περιέχει, ανάλογα με την περίπτωση: 
            
            
               α)το ονοματεπώνυμο και τη διεύθυνση του προσφεύγοντος·
            
            
               β)εφόσον ο προσφεύγων έχει ορίσει αντιπρόσωπο, το ονοματεπώνυμο και τη διεύθυνση του αντιπροσώπου·
            
            
               γ)διεύθυνση παραλαβής αλληλογραφίας σε ηλεκτρονική μορφή·
            
            
               δ)εφόσον ο προσφεύγων είναι νομικό πρόσωπο, παραδίδεται στον γραμματέα το καταστατικό του ή πρόσφατο απόσπασμα του βιβλίου των εμπορικών εταιριών ή πρόσφατο απόσπασμα του βιβλίου των σωματείων ή κάθε άλλο στοιχείο που αποδεικνύει την ύπαρξή του ως νομικό πρόσωπο·
            
            
               ε)τα στοιχεία της απόφασης κατά της οποίας ασκείται προσφυγή και τα αιτήματα του προσφεύγοντος: 
            
            
               στ)τα επικαλούμενα επιχειρήματα·
            
            
               ζ)όπου ενδείκνυται, τα αποδεικτικά μέσα και δήλωση στην οποία επεξηγούνται τα πραγματικά περιστατικά για τα οποία προτείνονται τα αποδεικτικά μέσα·
            
            
               η)όπου ενδείκνυται, αίτηση εμπιστευτικής μεταχείρισης των εγγράφων ή τμημάτων τους·
            
            
               θ)εφόσον ο προσφεύγων δεν είναι το πρόσωπο στο οποίο απευθύνεται η προσβαλλόμενη απόφαση, τους λόγους για τους οποίους η απόφαση αφορά τον προσφεύγοντα άμεσα ή έμμεσα και τα αποδεικτικά στοιχεία για την ημερομηνία κατά την οποία έλαβε για πρώτη φορά γνώση της απόφασης.
            
            
               3.Αν η προσφυγή δεν περιέχει τα στοιχεία που απαριθμούνται στην παράγραφο 2, ο γραμματέας τάσσει μέγιστη περίοδο δέκα εργάσιμων ημερών εντός της οποίας ο προσφεύγων πρέπει να τα διαβιβάσει. Ο γραμματέας καθορίζει την εν λόγω περίοδο μόνο μία φορά. Στην περίοδο αυτή, δεν λαμβάνεται υπόψη ο χρόνος υπολογισμού της προθεσμίας που ορίζεται στα άρθρα 58 και 62 του κανονισμού (ΕΕ) 2016/796.
            
            
               4.Ο γραμματέας κοινοποιεί την προσφυγή στο τμήμα προσφυγών, τον Οργανισμό και τυχόν άλλους αναγνωρίσιμους εμπλεκόμενους διαδίκους εντός μίας εργάσιμης ημέρας από την υποβολή της προσφυγής. 
            
            
               Άρθρο 10 — Εμπιστευτικότητα
            
            
               1.Στην αίτηση για εμπιστευτική μεταχείριση επισημαίνονται οι λέξεις, τα ειδικά στοιχεία, τα αριθμητικά στοιχεία ή τα αποσπάσματα για τα οποία ζητείται εμπιστευτική μεταχείριση και αναφέρονται οι συγκεκριμένοι λόγοι. Η μη παροχή αυτών των πληροφοριών ενδέχεται να οδηγήσει σε απόρριψη της αίτησης από το τμήμα προσφυγών.
            
            
               2.Ο πρόεδρος αποφασίζει κατά πόσον οι πληροφορίες που επισημαίνονται σε αίτηση σύμφωνα με το άρθρο 9 παράγραφος 2 στοιχείο η) πρέπει να θεωρηθούν εμπιστευτικές και εξασφαλίζει ότι δεν δημοσιεύονται πληροφορίες που θεωρούνται εμπιστευτικές.
            
         
         
            
               Άρθρο 11 — Απαράδεκτο της προσφυγής
            
            
               Το τμήμα προσφυγών μπορεί να κρίνει απαράδεκτη μια προσφυγή με βάση έναν ή περισσότερους από τους κάτωθι λόγους:
            
            
               α.η προσφυγή δεν πληροί τις τυπικές απαιτήσεις που προβλέπονται στο άρθρο 9·
            
            
               β.ο προσφεύγων δεν τήρησε την προθεσμία κατάθεσης της προσφυγής·
            
            
               γ.η προσφυγή προσβάλλει απόφαση κατά της οποίας δεν είναι δυνατόν να ασκηθεί προσφυγή·
            
            
               δ.ο προσφεύγων δεν είναι αποδέκτης της προσβαλλόμενης με την προσφυγή απόφασης, ούτε μπορεί να αποδείξει ότι η απόφαση τον αφορά άμεσα και προσωπικά.
            
            
               Άρθρο 12 — Σύγκρουση συμφερόντων
            
            
               1.Μετά την άσκηση προσφυγής ενώπιον του τμήματος προσφυγών, κάθε μέλος το οποίο εντοπίζει πιθανή σύγκρουση συμφερόντων συντάσσει αιτιολογημένη δήλωση σύμφωνα με το άρθρο 57 παράγραφος 2 του κανονισμού (ΕΕ) 2016/796, και την υποβάλλει στον πρόεδρο.
            
            
               2.Οι διάδικοι ενημερώνονται σχετικά με κάθε δήλωση χωρίς αδικαιολόγητη καθυστέρηση.
            
            
               3.Αντίρρηση διαδίκου στην προσφυγή γίνεται δεκτή αν υποβληθεί εντός δέκα εργάσιμων ημερών από την ημερομηνία κατά την οποία ο διάδικος που εξέφρασε την αντίρρηση έλαβε γνώση των πραγματικών περιστατικών που προκάλεσαν την αντίρρηση.
            
            
               4.Η αντίρρηση κοινοποιείται στο ενδιαφερόμενο μέλος το οποίο καλείται να απαντήσει στον πρόεδρο εντός πέντε εργάσιμων ημερών από την παραλαβή της κοινοποίησης.
            
            
               5.Το τμήμα προσφυγών αποφασίζει χωρίς αδικαιολόγητη καθυστέρηση για τον αποκλεισμό του ενδιαφερόμενου μέλους από τη διαδικασία σύμφωνα με το άρθρο 57 παράγραφος 2 του κανονισμού (ΕΕ) 2016/796. Το ενδιαφερόμενο μέλος απέχει από την εν λόγω απόφαση.
            
            
               6.Ο αποκλεισμός του εν λόγω ενδιαφερόμενου μέρους είναι προσωρινός και ισχύει για τη διαδικασία προσφυγής ή διαιτησίας για την οποία εκφράστηκε αντίρρηση. Η αντικατάσταση του αποκλεισθέντος μέλους ή προέδρου διασφαλίζεται σύμφωνα με το άρθρο 3.
            
            
               Άρθρο 13 — Διαδικασία προδικαστικής αναθεώρησης
            
            
               1.Σύμφωνα με το άρθρο 60 του κανονισμού (ΕΕ) 2016/796, κάθε προσφυγή κατά απόφασης που λαμβάνει ο Οργανισμός σύμφωνα με τα άρθρα 14, 20, 21 και 22 του κανονισμού (ΕΕ) 2016/796 ή παράλειψης του Οργανισμού να ενεργήσει εντός των προβλεπόμενων προθεσμιών υπόκειται σε προδικαστική αναθεώρηση πριν την υποβολή της προσφυγής στο τμήμα προσφυγών προς εξέταση. 
            
            
               2.Μετά την υποβολή της προσφυγής, ο Οργανισμός διαθέτει προθεσμία ενός μηνός για να λάβει ένα από τα ακόλουθα μέτρα:
            
            
               α)να διορθώσει την απόφαση ή την παράλειψη· 
            
            
               β)να επιβεβαιώσει την προσβαλλόμενη απόφαση και να εκθέσει τους λόγους·
            
            
               γ)να διαβεβαιώσει ότι δεν εφαρμόζεται η προδικαστική αναθεώρηση σύμφωνα με το άρθρο 60 παράγραφος 1 δεύτερο εδάφιο του κανονισμού (ΕΕ) 2016/796 και να προβεί σε σχετική αιτιολόγηση·
            
            
               δ)να αιτιολογήσει το απαράδεκτο της προσφυγής. 
            
         
         
            
               3.Σε όλες τις προαναφερόμενες περιπτώσεις, ο Οργανισμός ενημερώνει τον γραμματέα για το ληφθέν μέτρο και του παρέχει όλα τα απαραίτητα δικαιολογητικά, αναλόγως. 
            
            
               4.Στην περίπτωση που αναφέρεται στην παράγραφο 2 στοιχείο α), ο Οργανισμός εκδίδει την απόφασή του και ο γραμματέας περατώνει τη διαδικασία προσφυγής και ενημερώνει σχετικά όλους τους διαδίκους.
            
            
               5.Στις περιπτώσεις που αναφέρονται στην παράγραφο 2 στοιχεία β), γ) και δ), ο γραμματέας ειδοποιεί τον προσφεύγοντα και παραπέμπει τη διαδικασία στο τμήμα προσφυγών προς εξέταση. 
            
            
               6.Εντός δέκα εργάσιμων ημερών από την κοινοποίηση της παραπομπής, ο προσφεύγων μπορεί να αποσύρει την προσφυγή.
            
            
               7.Η ημερομηνία της παραπομπής προς εξέταση στο τμήμα προσφυγών λογίζεται ως η ημερομηνία κατάθεσης για τον υπολογισμό των προθεσμιών που προβλέπονται στα άρθρα 58 και 62 του κανονισμού (ΕΕ) 2016/796.
            
            
               8.Σε περίπτωση παραπομπής, ο Οργανισμός μπορεί να αποφασίσει να αναστείλει την εφαρμογή της προσβαλλόμενης απόφασης.
            
            
               Άρθρο 14 — Υπόμνημα αντίκρουσης
            
            
               1.Ο Οργανισμός υποβάλλει υπόμνημα αντίκρουσης εντός ενός μηνός από την κοινοποίηση της προσφυγής. 
            
            
               2.Στις περιπτώσεις στις οποίες εφαρμόζεται η προδικαστική αναθεώρηση του άρθρου 13, το υπόμνημα αντίκρουσης μπορεί να υποβληθεί για την παράγραφο 2 στοιχεία γ) και δ). Οι λόγοι που προβλέπονται στο στοιχείο β) συνιστούν υπόμνημα αντίκρουσης.  
            
            
               3.Το υπόμνημα αντίκρουσης περιέχει τους σχετικούς λόγους και όλα τα δικαιολογητικά έγγραφα.
            
            
               4.Εφόσον ο Οργανισμός δεν καταθέσει υπόμνημα αντίκρουσης, η διαδικασία συνεχίζεται χωρίς αυτό.
            
            
               Άρθρο 15 — Παρέμβαση
            
            
               1.Το τμήμα προσφυγών μπορεί να χορηγήσει σε οποιοδήποτε πρόσωπο αποδείξει έννομο συμφέρον για την έκβαση της διαδικασίας το δικαίωμα παρέμβασης στη διαδικασία ενώπιόν του.
            
            
               2.Αίτηση παρέμβασης υποβάλλεται εντός προθεσμίας δέκα εργάσιμων ημερών από τη δημοσίευση της ανακοίνωσης της προσφυγής στον δικτυακό τόπο του Οργανισμού.
            
            
               3.Η αίτηση παρέμβασης κοινοποιείται στους διαδίκους προκειμένου να τους δοθεί η δυνατότητα να διατυπώσουν τυχόν παρατηρήσεις που κρίνουν αναγκαίες πριν το τμήμα προσφυγών εκδώσει την απόφασή του σχετικά με την παρέμβαση. 
            
            
               4.Η παρέμβαση έχει ως αντικείμενο την υποστήριξη ή την αντίκρουση, εν όλω ή εν μέρει, των αιτημάτων ενός των διαδίκων. Η παρέμβαση δεν χορηγεί τα ίδια διαδικαστικά δικαιώματα με εκείνα που έχουν ήδη χορηγηθεί στους διαδίκους.
            
            
               Άρθρο 16 — Περιεχόμενο της αίτησης παρέμβασης
            
            
               1.Η αίτηση παρέμβασης περιέχει:
            
            
               α)το ονοματεπώνυμο και τη διεύθυνση του παρεμβαίνοντος·
            
            
               β)το ονοματεπώνυμο και τη διεύθυνση του αντιπροσώπου του παρεμβαίνοντος, κατά περίπτωση·
            
         
         
            
               γ)διεύθυνση του τόπου επίδοσης, εάν είναι διαφορετική από εκείνες των στοιχείων α) και β)·
            
            
               δ)αναφορά της διαδικασίας για την οποία υποβάλλεται η αίτηση·
            
            
               ε)υπόμνημα υποστήριξης ή αντίκρουσης, εν όλω ή εν μέρει, των αιτημάτων ενός των διαδίκων·
            
            
               στ)τους ισχυρισμούς και τα πραγματικά και νομικά επιχειρήματα·
            
            
               ζ)τα σχετικά αποδεικτικά στοιχεία, κατά περίπτωση.
            
            
               2.Μετά την υποβολή της αίτησης παρέμβασης, o πρόεδρος τάσσει μέγιστη προθεσμία δέκα εργάσιμων ημερών, εντός της οποίας οι διάδικοι μπορούν να απαντήσουν στην παρέμβαση.
            
            
               Άρθρο 17 — Αίτημα αναστολής 
            
            
               1.Το τμήμα προσφυγών μπορεί να διατάξει την αναστολή της προσβαλλομένης απόφασης εφόσον οι προσφεύγοντες αποδείξουν ότι υπάρχει επείγουσα ανάγκη χορήγησης αναστολής για την προστασία των δικαιωμάτων και των συμφερόντων τους λόγω του κινδύνου σοβαρής και ανεπανόρθωτης βλάβης στα εν λόγω δικαιώματα και συμφέροντα.
            
            
               2.Ο πρόεδρος μπορεί να καλέσει τον διάδικο που αντιτίθεται στο αίτημα να υποβάλει γραπτές παρατηρήσεις επί αυτού.
            
            
               Άρθρο 18 — Αναστολή της διαδικασίας
            
            
               1.Το τμήμα προσφυγών μπορεί να διατάξει την αναστολή της διαδικασίας κατόπιν συμφωνίας όλων των διαδίκων της προσφυγής για μέγιστη περίοδο δέκα εργάσιμων ημερών.
            
            
               2.Η διάταξη αναφέρει τη διάρκεια της αναστολής και τους λόγους της.
            
            
               3.Κατά τη διάρκεια της αναστολής, όλες οι διαδικαστικές προθεσμίες αναστέλλονται.
            
            
               ΚΕΦΑΛΑΙΟ III
            
            
               Διαιτησία
            
            
               Άρθρο 19 — Αίτημα διαιτησίας
            
            
               1.Το αίτημα διαιτησίας σύμφωνα με το άρθρο 61 του κανονισμού (ΕΕ) 2016/796 μπορεί να υποβληθεί από την ενδιαφερόμενη ή τις ενδιαφερόμενες εθνικές αρχές ασφάλειας.
            
            
               2.Κατατίθεται στον γραμματέα ο οποίος το κοινοποιεί στον Οργανισμό και το τμήμα προσφυγών εντός μίας εργάσιμης ημέρας.
            
            
               Άρθρο 20 — Αίτημα διαιτησίας για το ERTMS 
            
            
               1.Ο Οργανισμός κοινοποιεί στον γραμματέα συντονιστική διαδικασία σύμφωνα με το άρθρο 30 παράγραφος 2 του κανονισμού (ΕΕ) 2016/796, καθώς και τα μέρη και τις σχετικές προθεσμίες. 
            
         
         
            
               2.Ελλείψει αμοιβαία αποδεκτής λύσης μετά από ένα μήνα συντονισμού, ο γραμματέας παραπέμπει τη διαδικασία στο τμήμα προσφυγών και ενημερώνει τα ενδιαφερόμενα μέρη.
            
            
               Άρθρο 21 — Διαδικασία διαιτησίας
            
            
               1.Το τμήμα προσφυγών έχει προθεσμία ενός μηνός για να αποφασίσει εάν θα συμφωνήσει με τη θέση του Οργανισμού.
            
            
               2.Κάθε κατάλληλη διάταξη του κεφαλαίου II εφαρμόζεται τηρουμένων των αναλογιών.
            
            
               Άρθρο 22 — Απόφαση του τμήματος προσφυγών
            
            
               Η απόφαση του τμήματος προσφυγών περιέχει τουλάχιστον τα ακόλουθα στοιχεία:
            
            
               α)τα ονοματεπώνυμα των διαδίκων και των αντιπροσώπων τους, αναλόγως·
            
            
               β)σύνοψη των επίμαχων πραγματικών περιστατικών και ζητημάτων· 
            
            
               γ)τις αντίστοιχες θέσεις και τα επιχειρήματα των διαδίκων·
            
            
               δ)ανάλυση των πορισμάτων·
            
            
               ε)το διατακτικό που περιλαμβάνει την απόφαση.
            
            
               ΚΕΦΑΛΑΙΟ IV
            
            
               Κοινές διαδικαστικές απαιτήσεις
            
            
               Τμήμα 1 - Γλώσσα
            
            
               Άρθρο 23 — Γλώσσα της διαδικασίας
            
            
               1.Εάν ο προσφεύγων είναι ο αποδέκτης της προσβαλλόμενης απόφασης, η προσφυγή υποβάλλεται στη γλώσσα της διαδικασίας που οδήγησε στην προσβαλλόμενη απόφαση.
            
            
               2.Εάν ο προσφεύγων δεν είναι ο αποδέκτης της προσβαλλόμενης απόφασης, η προσφυγή επιτρέπεται να υποβληθεί σε οποιαδήποτε από τις επίσημες γλώσσες της Ένωσης.
            
            
               3.Το αίτημα διαιτησίας μπορεί να υποβληθεί σε οποιαδήποτε από τις επίσημες γλώσσες της Ένωσης. Η διαδικασία διαιτησίας διεξάγεται στη γλώσσα της εμπλεκόμενης εθνικής αρχής ασφάλειας.
            
            
               4.Η γλώσσα που αναφέρεται στις παραγράφους 1, 2 και 3 είναι η γλώσσα της διαδικασίας προσφυγής ή διαιτησίας. Χρησιμοποιείται στη γραπτή και την προφορική διαδικασία και σε όλη την επικοινωνία με τους διαδίκους.
            
            
               5.Όλες τα τεχνικά και δικαιολογητικά έγγραφα που επισυνάπτονται στην προσφυγή, στο αίτημα διαιτησίας ή στο υπόμνημα αντίκρουσης υποβάλλονται στη γλώσσα της διαδικασίας.
            
         
         
            
               6.Τα πορίσματα του τμήματος προσφυγών συντάσσονται στη γλώσσα της διαδικασίας.
            
            
               7.Οι παρεμβαίνοντες χρησιμοποιούν τη γλώσσα της διαδικασίας.
            
            
               8.Για λόγους αποτελεσματικότητας και μείωσης του κόστους το τμήμα προσφυγών μπορεί να παρεκκλίνει από τις ανωτέρω παραγράφους για τη γραπτή και την προφορική διαδικασία ή μέρη αυτής, καθώς και για τα επιμέρους έγγραφα και/ή τις προφορικές παρεμβάσεις, υπό τον όρο ότι όλοι οι διάδικοι συμφωνούν με την επίτευξη εναλλακτικής συμφωνίας. Κατόπιν αιτήματος το τμήμα προσφυγών καταγράφει την εν λόγω συμφωνία και τυχόν όρους στους οποίους βασίζεται.
            
            
               Άρθρο 24 — Μετάφραση
            
            
               1.Όλα τα έξοδα που συνδέονται με τη μετάφραση των συνημμένων τεχνικών και άλλων δικαιολογητικών εγγράφων στη γλώσσα διαδικασίας βαρύνουν τον διάδικο που τα υποβάλλει. 
            
            
               2.Η μετάφραση και η διερμηνεία που ζητεί το τμήμα προσφυγών περιορίζονται στο ελάχιστο δυνατό κόστος το οποίο καλύπτει ο Οργανισμός.
            
            
               3.Όσον αφορά τη μετάφραση, ο ενδιαφερόμενος διάδικος προσκομίζει επικυρωμένη μετάφραση. 
            
            
            
               Τμημα 2 - Διαδικασια
            
            
               Άρθρο 25 — Διαδικαστικά μέτρα
            
            
               1.Διαδικαστικά μέτρα μπορεί να διατάξει ο πρόεδρος ανά πάσα στιγμή κατά τη διάρκεια της διαδικασίας, με ή χωρίς αίτημα των διαδίκων.
            
            
               2.Τα μέτρα που αναφέρονται στην παράγραφο 1 μπορεί να περιλαμβάνουν ιδίως:
            
            
               α)εξέταση διαδίκων, μαρτύρων ή πραγματογνωμόνων και κάθε άλλου προσώπου που έχει κρίσιμες πληροφορίες για τη διαδικασία·
            
            
               β)αίτημα για γραπτές και προφορικές παρατηρήσεις σχετικά με κρίσιμες πτυχές της διαδικασίας·
            
            
               γ)αίτημα υποβολής εγγράφων·  
            
            
               δ)διενέργεια πραγματογνωμοσύνης· 
            
            
               ε)επιθεωρήσεις και ελέγχους κρίσιμης σημασίας για τη διαδικασία.
            
            
               Άρθρο 26 — Παράταση των προθεσμιών σε εξαιρετικές περιστάσεις
            
            
               Σε εξαιρετικές περιστάσεις, εφόσον ο ενδιαφερόμενος διάδικος αποδείξει την ύπαρξη ασυνήθων και απρόβλεπτων περιστάσεων που ήταν εκτός του ελέγχου του και των οποίων οι συνέπειες δεν ήταν δυνατόν να αποφευχθούν παρά την επιδειχθείσα επιμέλεια, το τμήμα προσφυγών μπορεί να προσαρμόσει τις προθεσμίες που καθορίζονται δυνάμει του παρόντος κανονισμού, διασφαλίζοντας παράλληλα με ισορροπημένο τρόπο τα δικαιώματα όλων των διαδίκων που συμμετέχουν στη διαδικασία.
            
            
               Άρθρο 27 — Έγγραφα που υποβάλλονται για την κίνηση της διαδικασίας ή ως περαιτέρω αποδεικτικά στοιχεία 
            
         
         
            
               1.Για τον υπολογισμό των προθεσμιών, ένα έγγραφο θεωρείται ότι έχει υποβληθεί μόνον όταν παραληφθεί από τον γραμματέα, ο οποίος οφείλει να εκδώσει απόδειξη παραλαβής του εν λόγω εγγράφου.
            
            
               2.Τα έγγραφα φέρουν τον αριθμό της διαδικασίας προσφυγής ή διαιτησίας τον οποίο αποδίδει ο γραμματέας κατά την πρώτη υποβολή της προσφυγής ή της διαιτησίας.
            
            
               3.Το ανώτατο όριο σελίδων για τα διαδικαστικά έγγραφα είναι τα εξής:
            
            
               α)20 σελίδες για την προσφυγή και για το υπόμνημα αντίκρουσης· και
            
            
               β)10 σελίδες για κάθε παρέμβαση.
            
            
               Τα όρια σελίδων δεν ισχύουν για τα παραρτήματα των διαδικαστικών εγγράφων.
            
            
               4.Υπέρβαση του ορίου σελίδων που αναφέρεται στην παράγραφο 3 εγκρίνεται από τον γραμματέα σε συμφωνία με τον πρόεδρο και μόνο σε διαδικασίες που αφορούν ιδιαίτερα πολύπλοκα πραγματικά ζητήματα.
            
            
               Άρθρο 28 — Συσκέψεις 
            
            
               Οι συσκέψεις του τμήματος προσφυγών είναι εμπιστευτικές και υπόκεινται στις διατάξεις του άρθρου 4 παράγραφος 3 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου
                  2
               .
            
            
               Οι συσκέψεις μπορούν να πραγματοποιούνται με κάθε κατάλληλη μορφή και δεν περιορίζονται σε συνεδριάσεις με φυσική παρουσία. 
            
            
               Άρθρο 29 — Μάρτυρες, πραγματογνώμονες και ακροάσεις
            
            
               1.Το τμήμα προσφυγών μπορεί να εξετάσει μάρτυρες κατόπιν αιτήματος ενός των διαδίκων σχετικά με κρίσιμα πραγματικά περιστατικά που έχουν αντίκτυπο στην έκβαση της διαδικασίας. Στο αίτημα του διαδίκου για την ακρόαση μάρτυρα αναφέρονται τα κρίσιμα πραγματικά περιστατικά για τα οποία θα πραγματοποιηθεί η ακρόαση του μάρτυρα και οι λόγοι για την κλήση μάρτυρα. 
            
            
               2.Το τμήμα προσφυγών μπορεί να δεχθεί σε ακρόαση πραγματογνώμονες για να διευκρινίσουν συγκεκριμένες πτυχές της διαδικασίας, ή να ορίσει έναν πραγματογνώμονα για να συντάξει έκθεση. 
            
            
               3.Κατά τον ορισμό πραγματογνωμόνων για τη σύνταξη έκθεσης, το τμήμα προσφυγών καθορίζει τα καθήκοντά τους και τάσσει προθεσμία εντός της οποίας πρέπει να υποβληθεί η έκθεση.
            
            
               4.Πριν από την κατάθεσή του, ο πραγματογνώμονας δηλώνει κάθε άμεσο ή έμμεσο προσωπικό συμφέρον που ενδέχεται να έχει για την έκβαση της διαδικασίας, ιδίως εάν έχει προηγουμένως ενεργήσει ως αντιπρόσωπος ενός των διαδίκων ή έχει συμμετάσχει στη διαδικασία η οποία οδήγησε στην προσβαλλόμενη απόφαση ή σε συναφείς διαδικασίες διαιτησίας. 
            
            
               5.Εάν ένας από τους διαδίκους ε εκφράσει αντιρρήσεις για πραγματογνώμονα λόγω πιθανής σύγκρουσης συμφερόντων, το ζήτημα κρίνεται από το τμήμα προσφυγών κατ’ εφαρμογή του άρθρου 12, τηρουμένων των αναλογιών. 
            
            
               6.Εάν το τμήμα προσφυγών κρίνει ότι υπάρχει σύγκρουση συμφερόντων ή σχετικός κίνδυνος, μπορεί να αποφασίσει να προβεί σε ακρόαση πραγματογνώμονα ως μάρτυρα.
            
            
               7.Το τμήμα προσφυγών μπορεί να διεξαγάγει ακρόαση εάν την κρίνει αναγκαία για την επιβεβαίωση αποδεικτικών στοιχείων σχετικών με κρίσιμα πραγματικά περιστατικά που έχουν αντίκτυπο στην έκβαση της διαδικασίας και με την επιφύλαξη λόγων αποτελεσματικότητας.
            
            
               Άρθρο 30 — Νέα επιχειρήματα ή αποδεικτικά στοιχεία 
            
            
               1.Το τμήμα προσφυγών αποφασίζει μέχρι πότε μπορεί να υποβληθούν νέα αποδεικτικά στοιχεία ή νέα επιχειρήματα.
            
         
         
            
               2.Εφόσον κριθεί σκόπιμο, το τμήμα προσφυγών καλεί τους διαδίκους να υποβάλουν παρατηρήσεις ή συμπληρωματικές πληροφορίες εντός προθεσμίας που καθορίζει.
            
            
               3.Εφόσον κριθούν αποδεκτά νέα αποδεικτικά στοιχεία ή νέα επιχειρήματα, οι υπόλοιποι διάδικοι δικαιούνται να υποβάλουν τις παρατηρήσεις τους.
            
            
               Τμήμα 3 - Απόφαση
            
            
               Άρθρο 31 — Ψηφοφορία
            
            
               Οι αποφάσεις του τμήματος προσφυγών λαμβάνονται με ψηφοφορία κατά πλειοψηφία. Η ψήφος του προέδρου υπερισχύει σε περίπτωση ισοψηφίας.
            
            
               Άρθρο 32 — Πορίσματα του τμήματος προσφυγών
            
            
               1.Τα αιτιολογημένα πορίσματα του τμήματος προσφυγών είναι γραπτά. Περιέχουν τουλάχιστον τα ακόλουθα στοιχεία:
            
            
               α)τα ονοματεπώνυμα των μελών του τμήματος προσφυγών που έλαβαν μέρος στη σχετική διαδικασία·
            
            
               β)τα ονοματεπώνυμα των διαδίκων και των αντιπροσώπων τους, αναλόγως·
            
            
               γ)σύνοψη των σχετικών πραγματικών περιστατικών·
            
            
               δ)υπόμνημα των αιτημάτων των διαδίκων·
            
            
               ε)σύνοψη των επιχειρημάτων των διαδίκων·
            
            
               στ)τους λόγους παραδεκτού·
            
            
               ζ)το διατακτικό των πορισμάτων και τους λόγους στους οποίους βασίζονται·
            
            
               η)την ημερομηνία παρουσίασής τους.
            
            
               2.Τα πορίσματα υπογράφονται από τα μέλη του τμήματος προσφυγών που αποφάσισαν για τα εν λόγω πορίσματα και από τον γραμματέα.
            
            
               Άρθρο 33 — Τελική απόφαση του Οργανισμού επί των προσφυγών
            
            
               1.Εφόσον το τμήμα προσφυγών κρίνει βάσιμους τους λόγους της προσφυγής, ο Οργανισμός εκδίδει τελική απόφαση την οποία απευθύνει στα ενδιαφερόμενους διαδίκους σύμφωνα με τα πορίσματα του τμήματος προσφυγών εντός ενός μηνός από την παραλαβή των πορισμάτων του τμήματος προσφυγών.
            
            
               2.Η απόφαση περιέχει τουλάχιστον τα ακόλουθα στοιχεία: 
            
            
               α)τα ονοματεπώνυμα των διαδίκων και των αντιπροσώπων τους, αναλόγως·
            
         
         
            
               β)τα πορίσματα του τμήματος προσφυγών·
            
            
               γ)το διατακτικό της απόφασης και τους λόγους στους οποίους βασίζεται.
            
            
               3.Σε περιπτώσεις στις οποίες το τμήμα προσφυγών επιβεβαιώσει την απόφαση του Οργανισμού, ο Οργανισμός εκδίδει τιμολόγιο για την άσκηση της προσφυγής σύμφωνα με τον εκτελεστικό κανονισμό (ΕΕ) 2018/764 της Επιτροπής
                  3
               .
            
            
               4.Σύνοψη των πορισμάτων του τμήματος προσφυγών δημοσιεύεται στον δικτυακό τόπο του Οργανισμού.
            
            
            
               Τμήμα 4 - Κοστοσ της διαδικασιασ
            
            
               Άρθρο 34 — Έξοδα των διαδίκων
            
            
               1.Το τέλος προσφυγής καθορίζεται σύμφωνα με τον εκτελεστικό κανονισμό (ΕΕ) 2018/764 της Επιτροπής.
            
            
               2.Κάθε διάδικος που συμμετέχει σε διαδικασία διαιτησίας αναλαμβάνει τα έξοδά του.
            
            
               Άρθρο 35 — Έξοδα συμμετοχής
            
            
               1.Οι παρεμβαίνοντες αναλαμβάνουν τα έξοδά τους.
            
            
               2.Όταν συμμετέχουν σε ακροάσεις, οι νικήσαντες προσφεύγοντες έχουν δικαίωμα επιστροφής των εξόδων ταξιδιού και διαμονής, καθώς και αποζημίωσης για διαφυγόντα κέρδη, στο μέτρο που κριθεί δίκαιο από το τμήμα προσφυγών. 
            
            
               3.Όταν συμμετέχουν σε ακροάσεις, οι μάρτυρες έχουν δικαίωμα επιστροφής των εξόδων ταξιδιού και διαμονής, καθώς και αποζημίωσης για διαφυγόντα κέρδη, στο μέτρο που κριθεί δίκαιο από το τμήμα προσφυγών.
            
            
               4.Οι πραγματογνώμονες δικαιούνται την καταβολή αμοιβής για τις υπηρεσίες τους με βάση το ποσοστό για τους πραγματογνώμονες που επικουρούν τον Οργανισμό, καθώς και την επιστροφή των εξόδων ταξιδίου και διαμονής.
            
            
               5.Το διοικητικό συμβούλιο του Οργανισμού καθορίζει λεπτομερείς κανόνες για τις εν λόγω επιστροφές και πληρωμές. 
            
            
               ΚΕΦΑΛΑΙΟ V
            
            
               Τελικές διατάξεις
            
            
               Άρθρο 36 — Αμοιβές των μελών του τμήματος προσφυγών
            
            
               1.Τα μέλη του τμήματος προσφυγών δικαιούνται την καταβολή αμοιβής για την εκτέλεση των καθηκόντων τους ως μελών του τμήματος προσφυγών με βάση το σύστημα αποδοχών στο παράρτημα. 
            
            
               2.Τα μέλη του τμήματος προσφυγών δικαιούνται την επιστροφή εξόδων που συνδέονται με τα έξοδα ταξιδίου και διαμονής τους και ημερήσιες αποζημιώσεις. Το διοικητικό συμβούλιο του Οργανισμού καθορίζει λεπτομερείς κανόνες για τον υπολογισμό των εν λόγω ποσών.
            
         
         
            
               Άρθρο 37 — Υποχρέωση διαφάνειας
            
            
               Τα ενδιαφερόμενα μέρη έχουν πρόσβαση στα έγγραφα που συντάσσει ή παραλαμβάνει το τμήμα προσφυγών βάσει των σχετικών διατάξεων του κανονισμού (ΕΚ) αριθ. 1049/2001 και σύμφωνα με την πολιτική που εφαρμόζεται για την πρόσβαση του κοινού στα έγγραφα εντός του Οργανισμού.
            
            
               Άρθρο 38 — Κατευθυντήριες γραμμές και άλλες σχετικές πληροφορίες
            
            
               1.Το τμήμα προσφυγών εγκρίνει κατά πλειοψηφία κατευθυντήριες γραμμές για τις διαδικασίες του.
            
            
               2.Οι κατευθυντήριες γραμμές δημοσιεύονται στον δικτυακό τόπο του Οργανισμού, μαζί με κάθε άλλη πληροφορία που είναι χρήσιμη για τους προσφεύγοντες.
            
            
               Άρθρο 39 — Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.6.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004, ΕΕ L 138 της 26.5.2016, σ. 1.
               
               
                  
                     (2)
                  
                        Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
               
               
                  
                     (3)
                  
                        Εκτελεστικός κανονισμός (ΕΕ) 2018/764 της Επιτροπής, της 2ας Μαΐου 2018, σχετικά με τα τέλη και τις επιβαρύνσεις που πρέπει να καταβάλλονται στον Οργανισμό Σιδηροδρόμων της Ευρωπαϊκής Ένωσης και τους όρους πληρωμής τους (ΕΕ L 129 της 25.5.2018, σ. 68).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               
                  ΑΜΟΙΒΗ
               
            
            
               1.Αμοιβή για διαδικασία προσφυγής/διαιτησίας (αποδοχές):
            
            
               (1)Τα μέλη και οι αναπληρωτές του/των τμήματος/-ων προσφυγών (στο εξής ΤΠ) δικαιούνται αμοιβής όταν τους ανατίθεται διαδικασία προσφυγής/διαιτησίας. Η αμοιβή των μελών και των αναπληρωτών που συμμετέχουν στη διαδικασία ανέρχεται σε 600 EUR ανά ημέρα εργασίας για διαδικασία προσφυγής/διαιτησίας, ή 75 EUR ανά ώρα, σε περίπτωση μη κάλυψης πλήρους εργάσιμης ημέρας, με ανώτατο όριο 9.000 EUR ανά διαδικασία ανά άτομο. 
            
            
               (2)Για τον πρόεδρο του/των τμήματος/-ων προσφυγών και τον εισηγητή της διαδικασίας, η εν λόγω αμοιβή ανέρχεται σε 700 EUR ανά ημέρα εργασίας για διαδικασία προσφυγής ή διαιτησίας, ή σε 87,5 EUR ανά ώρα, σε περίπτωση μη κάλυψης πλήρους εργάσιμης ημέρας, με ανώτατο όριο 18 000 EUR αντιστοίχως ανά διαδικασία και ανά άτομο.
            
            
                     
                  
                  
                     
                        Ποσό της αμοιβής ανά ημέρα διαδικασίας και ανά άτομο
                     
                  
                  
                     
                        Μέγιστη αμοιβή ανά διαδικασία και ανά άτομο
                     
                  
               
                     
                        Μέλη και αναπληρωτές που ασκούν καθήκοντα αντικατάστασης
                     
                  
                  
                     
                        600 EUR
                     
                  
                  
                     
                        9 000 ΕUR
                     
                  
               
                     
                        Πρόεδρος και εισηγητής της ανατεθείσας διαδικασίας
                     
                  
                  
                     
                        700 EUR
                     
                  
                  
                     
                        18 000 ΕUR
                     
                  
               
               2.Αμοιβή για τη συμμετοχή σε συνεδριάσεις του/των τμήματος/-ων προσφυγών μη συνδεόμενες με διαδικασία προσφυγής/διαιτησίας:
            
            
               Το τμήμα προσφυγών ή μεμονωμένα μέλη μπορούν να συνέρχονται για οργανωτικά και διοικητικά θέματα. Η αμοιβή για τη συμμετοχή τους στις συνεδριάσεις αυτές ανέρχεται σε 600 EUR ανά συνεδρίαση. Ο αριθμός των συνεδριάσεων αυτών δεν υπερβαίνει τις έξι συνεδριάσεις ανά ημερολογιακό έτος. Ο Οργανισμός επικουρεί στη διοργάνωση των εν λόγω συνεδριάσεων. 
            
            
                     
                  
                  
                     
                        Ποσό αμοιβής ανά συνεδρίαση και ανά άτομο
                     
                  
                  
                     
                        Μέγιστες συνεδριάσεις ανά διαδικασία και ανά άτομο
                     
                  
               
                     
                        Μέλη και αναπληρωτές του τμήματος προσφυγών
                     
                  
                  
                     
                        600 EUR
                     
                  
                  
                     
                        έξι συνεδριάσεις
                     
                  
               
               3.Αμοιβή για τη συμμετοχή σε άλλες συνεδριάσεις
            
            
               Τα μέλη του/των τμήματος/-ων προσφυγών και οι αναπληρωτές τους δικαιούνται επίσης επιστροφή των εξόδων ταξιδιού και διαμονής για ad hoc συνεδριάσεις οι οποίες δεν εμπίπτουν στις κατηγορίες που περιγράφονται στα σημεία 1 και 2, με την επιφύλαξη πρόσκλησης εκ μέρους του Οργανισμού.